《横州道中见日光识喜》
明代·潘希曾

苍梧南来一千里，扁舟牵挽穷山水。蛮烟瘴雨动浃旬，长昼冥冥无午已。

仆夫泥涂蓑作衣，青蕉裹饭不疗饥。萧条行李润生醭，寂寞炊灶寒无辉。

愁予兀坐篷窗下，忽睹阳光射云罅。千林生色岚雾开，须臾变幻疑昏夜。

人言此方风土乖，冬雨苦久晴颇佳。乍晴不堪还乍热，郁蒸疠气生阴厓。

我望青天再下拜，太阳高照元无外。蕞尔遐荒特可怜，覆盆何碍乾坤大。

作者简介：潘希曾，浙江金华人。弘治十五年（1502）进士，改庶吉士，授兵科给事中，因灾异奏陈八事，指斥近幸。出核湖广、贵州军储还，不赂刘瑾，刘瑾大怒，矫诏廷杖除名。刘瑾伏诛，起迁吏科右给事中。嘉靖中历太仆卿，伏阙争大礼。以右佥都御史巡抚南赣，迁工部右侍郎总理河道，筑长堤四十余里，期年而成。历兵部左右侍郎。嘉靖十一年（1532）五月初四日卒于官，年五十七。赠兵部尚书。有《竹简集》及《奏议》传世。